對雪和子𨗨用歐陽子韵
作者：王之道
朝代：宋

paragraphs: 散漫來天際，高吟正倚門。
遠山雲母合，芳樹柳花繁。
匝地銀無價，冰湖鑑有痕。
何人穿敝履，有客擁高軒。
訪戴從東棹，游梁快北轅。
鼎寒香屢撥，杯冷酒重温。
風力千林吼，雲容萬騎屯。
食餘鹽虎卧，坐久炭猊蹲。
觀舞更三疊，論文罄一樽。
清芬難揜覆，端的屬梅園。